**Youth for Beech exchange program - April- May 2024, Germany**

Održan je i drugi dio Erasmus+ projekta pod nazivom “Youth for Beech exchange program”, u kojem je sudjelovalo ukupno 14 učenika iz 7. i 8. razreda OŠ Starigrad te nastavnica biologije Ane Katalinić Bach i nastavnica njemačkog jezika Luce Knežević.

Učenici su se, u pratnji nastavnica, 27. travnja 2024., autobusom I vlakom uputili prema Angermündeu, gradu koji je ujedno i nositelj projekta. Naše učenike dan kasnije dočekala grupa mladih iz dviju njemačkih škola, njih ukupno 13, sa svojim nastavnicima tehničke kulture I biologije, Danielom Johnom i Janom Meier. Tjedan su organizirale djelatnica grada Angermündea, gospođa Maren Michaelsen, te djelatnica ustanove očuvanja prirode Brandenburga, Nadja Erdmann.

Cijeli projekt, kao i same aktivnosti, vođene su lajtmotivom očuvanja i zaštite prirode, s naglaskom na bukove šume. Sam početak projekta pozdravio je i gradonačelnik grada Frederik Bewer, koji je uz pozdrav zaželio i uspješnu daljnju suradnju OŠ Starigrad s gradom Angermünde.

U neposrednoj blizini smješataja Schullandheima u Altkünkendorfu, nalazi se i *Grumsin*, koji je na popisu UNESCO svjetske baštine. Djelatnica ustanove očuvanja prirode Brandenburga je, na temu **održivost**, s učenicimaodradila igre i radionice, a među zadatcima su se našli i brojni trenutci zapažanja, brojanja, uočavanja, razmišljanja, uspoređivanja i zapisivanja stanja na stablima i u šumi te poticanje na razmišljanje o čovjekovoj ulozi u prirodi i na koji način može doprinijeti očuvanju, a što pak može promijeniti za dobrobit šume i prirode općenito.

Naravno, uz mnogo igre, učenici su imali dio aktivnosti i igara u samim školama učenika domaćina, a to su škole Albert Einstein Gymnasium te Ehm Welk Oberschule. U sportskoj dvorani mogli su uživati u timskim igrama, a u kabinetu biologije pažljivo su kroz mikroskop proučavali list bukve te slušali i uživali u predavanju nastavnice Jane, koja je cijeli sat održala na engleskom jeziku.
Kao drugi domaćin, škola Ehm Welk Oberschule, učenicima je omogućila sudjelovanje u praktičnom radu na satu domaćinstva. Učenici su se okušali u planiranom pripremanju hrane za ručak, kako bi ih se osvijestilo da je bitno planirati, štedljivo trošiti i ne bacati hranu ili namirnice. U radionici tehničke kulture su isprobali svoje vještine rezbarenja i oblikovanja bukvinog lista.

Prvi svibnja učenici su bili veoma aktivni; vozili su bicikle uživajući u predivnoj prirodi, a cilj je bio doći u Blumberger Mühle, centar za očuvanje prirode. Tamo su učenicima prezentirani razni primjeri flore i faune, koji su tu pronašli svoje mjesto kako bi javnosti bilo dostupno educirati se i uživati u boravku u zaštićenom ambijentu. Učenici su imali i radionice, uključujući i debate; uz važne argumente isticali su kako stati na stranu prirode i zašto ju treba čuvati, kako pronalaziti alternativne mogućnosti u svrhu daljnjeg očuvanja onoga što se nalazi u prirodi te kako čovjeka educirati i poticati na savjesno rukovođenje prirodnim resursima. Nakon toga, uslijedila je zajednička večera koju su učenici sami pripremili.

Jedan dan posvećen je i posjeti velikoga grada Berlina uz pratnju vodiča Thomasa koji je arhitekt te se danas bavi i posvećuje očuvanju prirode. Učenicima je podrobnije pokazao i predstavio zgradu glavnog kolodvora Berlin Hauptbahnhof, zgradu “Waschmaschine”, Reichstag-Parlament, Brandenburška vrata... Nakon malog predaha i Currywursta s prženim krumpirićima, učenici i njihova pratnja upustili su se na istraživanje Berlina, brodom po rijeci Spree. Svi su uživali u zadivljujućem pogledu na znamenitosti grada uz sunčano vrijeme i dobro društvo.

Kako bi se zaokružila cijela priča, učenicima se ispunila želja da se posjeti i East side Gallery, gdje su učenici još jednom pokazali izvrsno znanje iz povijesti Njemačke te postavljanja, ali i rušenja Berlinskoga zida.

Izazov je bio u vrlo kratkom roku obaviti kupnju te sjesti u pravi vlak, S –Bahn, U- Bahn... U Berlinu se kupilo i brašno kako bi, uvečer, nastavnice svoje učenike razmazile palačinkama.

U petak se programu bližio kraj, ali uspjelo se stati i blizu poljske granice, jer se tog zadnjeg dana organizirao posjet *Nacionalnom Parku Unteres Odertal* uz vodstvo rendžera. Tamo su učenici, nakon mnogo šetnje i učenja, igrali najrazličitije edukativne igre, nakon čega su navalili na zasluženi ručak i, dakako, desert. Sladoled je, na + 30 stupnjeva, bio odlična ideja!

Po povratku u zgradu u kojoj su smješteni, učenici su imali kratki predah, kako bi se pripremili za svoje nastupe u crkvi koja će ugostiti roditelje i prijatelje, kao i neke mještane Altkünkendorfa te načelnika Angermündea. Učenici su u svojim nošnjama predstavili tradicionalne plesove *taraban* i *kolo*, a učenica 7. razreda, Marijana Ramić, održala je prezentaciju o bukovim šumama te Nacionlanom Parku Paklenici na njemačkom jeziku.

Subotnje je jutro bilo puno uzbuđenja jer se učenici vraćaju svojim kućama. Ali nisu mogli otići a da se, sa svojim nastavnicima, ne prošeću po centru Hamburga. Uz rijeku Alster s jedne, a vijećnicu Hamburga s druge strane, odabrano je i mjesto na kojem će se pojesti pizza i nahraniti pokoja gladna ptičica i patka, koje su glasno dozivale.

Nakon kratkog i posljednjeg shoppinga, učenike i njihove nastavnice, umorne, ali sretne i ispunjene novim znanjima, avanturama i iskustvima, put vodi do aerodroma u Hamburgu. Kad je avion poletio, svima su misli bile usmjerene na ono što ih čeka u domovini – njihov krevet, mamina fina hrana i zagrljaji najdražih.

Luca Knežević, nastavnica njemačkog jezika